Prins William vertel hoe hy vir baba nr. 3 voorberei - Goeie Huishouding
Tuis » Prins William vertel hoe hy vir baba nr. 3 voorberei
Prins William vertel hoe hy vir baba nr. 3 voorberei
Prins William gesels vir die eerste keer openhartig oor sy voorbereidings vir hul derde kind
Die 35-jarige prins het verlede week die Centrepoint-toekenningsplegtigheid by Kensington-paleis bygewoon, 'n geleentheid ter viering van die prestasies van voorheen hawelose jongmense. Hy het aan gaste gesê: "Ons verwag ons derde kind in April; ek probeer soveel moontlik slaap inkry."
Raymond Stoner, hoof van Anston Properties, het vinnig voorgestel dat die koninklike paartjie dalk kan tyd spaar deur 'n tweeling te hê, waarop die hertog van Cambridge gegrap het: " 'n Tweeling? Ek dink my geestesgesondheid gaan deur 'n tweeling getoets word." Prins William het verder gesê: "Twee kinders is oukei; ek weet nie hoe ek drie gaan hanteer nie. Ek gaan permanent moeg wees." Die aand was die 50ste herdenking van die stigting van dié liefdadigheidsorganisasie waarby wyle prinses Diana ook destyds betrokke was.
In 'n eerlike toespraak het die hertog van Cambridge die werk van die betrokke partye aangeprys. Hy het gesê: "Ek is ontsaglik trots op alles wat Centrepoint in hierdie tyd bereik het, maar daarmee saam, teleurgesteld en gefrustreerd – gefrustreerd omdat daar in een van die welvarendste lande in die wêreld steeds soveel jongmense is wie se lewe en toekoms deur haweloosheid in gevaar gestel word."
Nadat hy 'n groep jong vroue ontmoet het wat die seremonie bygewoon het, het hy hulle gelukgewens met hulle sukses en gesê: "Kyk net na julle – julle lyk ongelooflik. Julle glimlag, julle is vandag die rolmodelle." Hy het ook gesê: "Julle het swaargekry en julle het dit oorkom. Julle is die volgende geslag se rolmodelle."